Diari Oficial de la Generalitat Valenciana


Sumari del DOGV 9968, del 29-10-2024 (2024/10219)

RESOLUCIÓ de 5 de setembre de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Vinalesa, en el terme municipal de Vinalesa. Expedient 33/9287-VSI.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9968

Data del DOGV
:   29-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10438

CVE
:   LSWJ-F-1283-23075

Data del document
:   05-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 33/2477-VXR Vinalesa (València).

«Informe ambiental i territorial estratègic

Tràmit: Pla de mobilitat urbana sostenible de Vinalesa

Promotor: Ajuntament de Vinalesa

Autoritat substantiva: Ajuntament de Vinalesa

Localització: terme municipal de Vinalesa (València)

Expedient: 33-2021-EAE

La Comissió d’Avaluació Ambiental, en la sessió del 30 de juny de 2022, va adoptar el següent:

ACORD

Vista la proposta d’informe ambiental i territorial estratègic del Pla de mobilitat urbana sostenible (PMUS) de Vinalesa, en els termes següents:

A) Fonaments pels quals el pla se sotmet a avaluació ambiental estratègica

L’avaluació ambiental estratègica és l’instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic d’acord amb el que establix el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge de la Comunitat Valenciana (TRLOTUP).

La Llei 21/2013, de 9 de desembre, d’avaluació ambiental, establix en l’article 6 quins plans i programes, així com les modificacions d’estos, estan sotmesos a una avaluació ambiental estratègica de conformitat amb els procediments que establix la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que es preveuen i tenint en compte els criteris que establix l’annex VIII de la llei, tot això amb la consulta prèvia a les administracions públiques afectades i d’acord amb les fases de la tramitació que s’exposen en l’article 50.

En este context, l’avaluació ambiental estratègica és aplicable als plans de mobilitat.

B) Document inicial estratègic

B.1. Documentació aportada

En data 17 de maig de 2021 es va registrar en el Servei d’Avaluació Ambiental Estratègica la sol·licitud de l’Ajuntament de Vinalesa per a iniciar el procés d’avaluació ambiental i territorial estratègica de l’esborrany del Pla de mobilitat urbana sostenible (PMUS de Vinalesa) juntament amb el document inicial estratègic (DIE).

La documentació aportada s’ajusta al que establix l’article 50 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La documentació aportada queda constituïda per:

1. Esborrany del Pla de mobilitat urbana sostenible

2. Document inicial estratègic (DIE)

El Servei d’Avaluació Ambiental Estratègica comunica a l’Ajuntament de Vinalesa l’obertura de l’expedient (exp. 33/2245-GKY) en l’escrit amb data 21 de juny de 2021.

B.2. Informació territorial

Vinalesa és un municipi de la Comunitat Valenciana situat al nord de la província de València, a una distància de 8,7 km de la capital, i pertany a la comarca de l’Horta Nord. Té una extensió d’1,53 km², limita al nord-est amb Foios, a l’oest amb Alfara del Patriarca, al sud amb Bonrepòs i Mirambell i València, i al sud-est amb València.

El nucli urbà, que forma un gran arc a través de la carretera provincial CV-304 que va de Meliana a Moncada, està edificat en el marge esquerre del barranc del Carraixet. El territori que ocupa el terme municipal és pla, amb un pendent suau de nord-est a sud-est i situat a una altura de 21 msnm. Destaca com a principal accident geogràfic el barranc del Carraixet. La Séquia Real de Moncada creua este barranc a través del Cano, un sifó que data entre l’època romana i la musulmana. Segons les dades de l’Institut Nacional d’Estadística (2020), la població és de 3.412 habitants.

L’horta de Vinalesa està dins del paisatge de rellevància regional PRR 13: Hortes i vegues de la Comunitat Valenciana.

Vinalesa està integrada en la Mancomunitat del Carraixet juntament amb Alfara del Patriarca, Bonrepòs i Mirambell, Foios i Almàssera.

Les principals vies de comunicació de Vinalesa amb la capital i amb altres poblacions contigües són:

– La carretera CV-304 travessa la població de Vinalesa de nord-oest a sud-est i connecta amb la CV-300 per l’est i amb la CV-315 per l’oest.

– La CV-304 connecta amb la capital (València) pel sud-est i travessa les poblacions de Tavernes Blanques, Bonrepòs i Mirambell, Almàssera i València. També es pot accedir a la capital amb l’autovia V-21, de manera que s’arriba a la CV-32 per a enllaçar amb la CV-304 per mitjà de la CV-300.

– Des de les poblacions situades al nord de Vinalesa es connecta amb els municipis de Meliana, Foios, Museros, etc., per mitjà de la CV-300 fins a enllaçar amb la CV-304. Mitjançant la CV-32 es comunica amb la V-21 i amb l’A-7.

L’accessibilitat externa a la població amb bicicleta es fa pel camí de servici del Palmaret, que s’inclou en la cicloruta CR-V40 (Anell Verd Metropolità de València, AVM). L’AVM connecta Vinalesa amb Bonrepòs i Mirambell i amb Meliana.

Hi ha una iniciativa de la Mancomunitat del Carraixet (denominada «Camins del Carraixet»), que és una ruta turística que connecta, per mitjà de sendes i carrers, les poblacions dels municipis de Meliana, Almàssera, Albalat dels Sorells, Alfara del Patriarca, Bonrepòs i Mirambell, Foios i Vinalesa. Les sendes que formen part d’estes rutes també són vies pedalejables.

Vinalesa no té una presència comercial gran o un centre comercial gran dins del municipi, però disposa de comerços xicotets situats al voltant del nucli urbà i un mercat setmanal que s’organitza els dijous en la plaça del Mercat.

La documentació menciona com a valors destacables:

– L’antiga fàbrica de la seda, actualment seu de l’Ajuntament i centre cívic municipal, que es considera bé de rellevància local.

– L’església parroquial de Sant Honorat, del segle XVIII, element del Catàleg de béns i espais protegits del PGOU de Vinalesa.

– L’ermita de Santa Bàrbara, del segle XVII, element del Catàleg de béns i espais protegits del PGOU de Vinalesa.

– Tot el nucli antic és una àrea de vigilància arqueològica.

B.3. Planejament vigent

Segons la documentació aportada, el planejament vigent de Vinalesa el constituïx el Pla general d’ordenació urbana, aprovat definitivament per la Comissió Territorial d’Urbanisme de València en data 20 de desembre de 2004 i publicat en el BOP núm. 222 en data 19 de setembre de 2005.

El model territorial de Vinalesa s’estructura en un nucli històric tradicional a partir del qual ha anat creixent el municipi. El sòl urbà està concentrat, sense edificacions disseminades, i el sòl residencial té una vora clara de separació del sòl industrial. Les zones verdes estan repartides en tot el sòl urbà.

B.4. Objectiu de la proposta del PMUS

Àmbit d’actuació

Totes les actuacions que proposa el PMUS de Vinalesa se circumscriuen al nucli urbà. Respecte a la zonificació, s’ha dividit la població en zona urbana residencial i zona urbana industrial. En els dos casos hi ha zones que no es troben totalment consolidades.

Quasi la totalitat del municipi de Vinalesa es troba dins de l’àmbit estricte del Pla d’acció territorial de l’horta de València (PAT de l’Horta), i la resta està dins de l’àmbit ampliat. Les àrees de protecció de l’horta de Vinalesa són: zona rural comuna (franja contigua a la zona urbana en el límit sud), horta de protecció especial grau 2 (en el sud-est de la zona urbana, i voreja la zona anterior, amb protecció H2), horta de protecció agrícola grau 3 (en el nord-oest de la zona urbana, vorejant-la), horta de protecció especial grau 2 (en l’oest de la zona urbana, en el sector comprés entre la séquia de Moncada i el barranc del Carraixet). Totes les actuacions que es preveuen estan en sòl urbà. Es tindrà en compte la normativa del PAT de l’Horta a l’hora de redactar els projectes de construcció corresponents a les actuacions plantejades al costat de les zones de protecció de l’horta.

– Diagnòstic previ

Es consideren zones generadores o atractores de viatges el polígon industrial, a on es troben indústries i el centre de salut, el nucli històric tradicional (a on es troben la majoria dels comerços i col·legis), el poliesportiu, la zona de mercat els dijous, el cementeri i el camí del Calvari. A més, hi ha uns altres amb menys quantitat de moviments i fora de la població: l’hipermercat d’Alfara del Patriarca i els llocs de treball fora de la població.

L’únic transport públic que comunica Vinalesa amb l’exterior és una línia d’autobús urbà de l’Ajuntament de València amb una única parada al costat de la carretera CV-304. En la població no hi ha servici de metro, però algunes estacions de metro són pròximes a poblacions veïnes i és necessari un altre mitjà de transport per a accedir a estes. La carretera, en l’interior de la població, es convertix en travessia urbana, l’inici i la fi de la qual estan marcats per sengles interseccions de tipus rotonda.

La ronda de la Mediterrània voreja la població pel costat est. Esta ronda correspon al límit de la zona industrial de la població amb l’horta. Podria ser un itinerari preferent per a vehicles, però no té continuïtat amb el nord.

La taxa de motorització s’ha mantingut estable en els últims anys en el TM Vinalesa, comparativament inferior a la mitjana dels municipis de grandària similar en el total de la Comunitat Valenciana.

El sistema d’aparcament té diferents problemes des del punt de vista de la demanda. Es poden considerar diferents tipus d’usuaris de les places d’aparcament en funció de l’ús que en facen d’estes: treball, residents, residents ocasionals, usuaris ocasionals o usuaris per motius d’oci. Per a analitzar la demanda d’aparcament s’ha dividit el municipi en dos zones: la zona industrial i la zona urbana.

Els desplaçaments amb mitjans no motoritzats es fan a peu o amb bici. Els desplaçaments a peu, mitjà utilitzat pel 63 % dels enquestats, són compatibles amb la grandària reduïda del nucli urbà. La tipologia de desplaçaments és molt variada, tots en l’interior de la població. Pel que fa als desplaçaments amb bicicleta, un 30 % dels enquestats usa este mitjà de transport fonamentalment per a anar a treballar o per motiu d’oci. Respecte als desplaçaments amb mitjans motoritzats, el 66 % dels enquestats utilitza el cotxe diàriament, principalment per a acudir al treball. Una gran majoria dels enquestats (81,6 %) fa ús del transport públic esporàdicament, relacionat amb la inexistència d’un transport públic adequat a la població. Entre estos, és interessant ressaltar que el 62,2 % fa servir l’autobús i el 12,1 % el metro, a pesar que les parades més pròximes es troben a Foios, Meliana i Moncada.

– Objectius del PMUS

El principal objectiu del Pla de mobilitat urbana sostenible és establir un model de mobilitat sostenible en la població que permeta resoldre les necessitats de desplaçaments en el municipi tant en el moment actual com en horitzons futurs.

El pla preveu aplicar millores en el nucli urbà en diferents fases, i es començarà pels elements de més necessitat en els eixos que conduïxen als principals centres atractors de viatges. El desplegament del pla compta amb diferents horitzons temporals a curt (dos anys), mitjà (entre dos i cinc anys) i llarg termini (entre cinc i deu anys).

Els objectius concrets que es pretenen aconseguir són:

– Recuperar espai de la via pública per als mitjans no mecanitzats de transport (vianants i ciclistes).

– Suprimir barreres als desplaçaments per a persones amb mobilitat reduïda (accessibilitat universal).

– Crear itineraris d’accés per a ciclistes i vianants als principals centres atractors.

– Millorar la seguretat dels desplaçaments (reduir l’accidentalitat mitjançant el control de la velocitat en el nucli urbà). Implantar zones 30 i carrers de convivència amb trànsit no motoritzat, zones 20.

– Crear aparcaments dissuasius en les vies de més capacitat.

– Reduir les emissions contaminants i el soroll.

– Potenciar el transport públic.

– Introduir progressivament noves tecnologies aplicades a la mobilitat.

– Informar i educar la població.

– Fomentar la participació ciutadana en l’impuls de la mobilitat sostenible.

Per a aconseguir estos objectius es proposa actuar sobre diferents àmbits i establir unes millores com són la mobilitat per als vianants, la mobilitat ciclista, el transport públic, el vehicle privat, la gestió d’aparcaments i la informació i participació ciutadana. Les actuacions que es proposen estan encaminades a millorar les comunicacions en mitjans sostenibles en l’interior del municipi de Vinalesa.

B.5. Estudi d’alternatives

– Alternativa 0. Mantenir les circumstàncies i les tendències urbanístiques actuals. Absència de planificació municipal pel que fa a la mobilitat. Esta situació suposaria l’increment progressiu d’emissions a l’atmosfera, seguirien sense haver-hi itineraris ciclistes i recorreguts adaptats a persones amb mobilitat reduïda.

– Alternativa 1. Alternativa seleccionada. Segons esta alternativa, s’aplicaran millores en els carrers del nucli urbà i s’actuarà per fases, de manera que estes s’inicien en els trajectes dels principals centres atractors de viatges i, posteriorment, s’ampliaran a tota la població.

Esta alternativa permetria millorar l’accessibilitat per als vianants i els ciclistes, així com l’accessibilitat de persones amb mobilitat reduïda als principals centres atractors de la població, amb la qual cosa milloraria la comunicació dels ciclistes i els vianants. A més, permetria la definició de zones 20 i de zones 30 per a calmar el trànsit en l’interior de la població, de manera que es reduirien les emissions.

B.6. Propostes del PMUS

En l’esborrany del Pla de mobilitat urbana sostenible de Vinalesa es definixen un total de 17 actuacions en 6 línies estratègiques. Les propostes poden pertànyer a diverses línies, que s’enumeren a continuació:

1. Mobilitat per als vianants.

2. Mobilitat ciclista.

3. Transport públic.

4. Vehicle privat.

5. Gestió de l’aparcament.

6. Informació i participació ciutadana.

Les propostes d’actuació són les següents:

|  |  |  |
| --- | --- | --- |
| *Proposta* | *Denominació de la proposta* | *Programació temporal* |
| P.1 | Modificar els sentits de circulació en diversos carrers de la població | Curt/mitjà termini |
| P.2 | Executar nous trams de carrer per a completar itineraris motoritzats | Curt/mitjà termini |
| P.3 | Convertir en zona de vianants diversos carrers en el nucli històric. Carrers 20 | Curt/mitjà termini |
| P.4 | Crear carrers amb circulació compartida per a ciclistes i vehicles motoritzats, ciclocarrers, carrers 30 | Curt/mitjà termini |
| P.5 | Millora general de l’accessibilitat en el municipi | Curt termini |
| P.6 | Accés adaptat des del c/ Esperanza a la séquia de Moncada (permeabilització de la séquia de Moncada) | Curt termini |
| P.7 | Crear itineraris motoritzats preferents amb places d’aparcament | Curt/mitjà termini |
| P.8 | Crear bosses d’aparcabicicletes en l’interior de la població que permeten la intermodalitat del transport | Curt termini |
| P.9 | Executar un carril bici segregat que circumval·le la població | Curt/mitjà termini |
| P.10 | Millorar l’horari d’autobús que comunica amb València. Incrementar el nombre de parades o el desplaçament del que ja hi ha en l’interior del municipi | Mitjà termini |
| P.11 | Crear un servici públic de transport que comunique amb Alfara del Patriarca i Moncada | Mitjà/llarg termini |
| P.12 | Millora general de la senyalització horitzontal i vertical en l’interior de la població | Curt termini |
| P.13 | Crear punts de recàrrega de vehicles elèctrics | Curt/mitjà/llarg termini |
| P.14 | Crear aparcaments per als diferents col·lectius | Curt/mitjà/llarg termini |
| P.15 | Desenrotllar una aplicació mòbil per a informar de places d’aparcament lliures | Llarg termini |
| P.16 | Dur a terme campanyes d’informació i promoció de la mobilitat sostenible | Curt/mitjà/llarg termini |
| P.17 | Realitzar enquestes d’opinió | Curt/mitjà/llarg termini |

  

C) Efectes possibles sobre el medi ambient

La documentació presentada indica que, atesa la naturalesa del PMUS i la formulació dels seus objectius, així com la naturalesa de les línies estratègiques que s’indiquen en este i les actuacions derivades d’estes últimes, l’impacte ambiental derivat de la seua aplicació serà positiu.

El document destaca que la recuperació de l’espai urbà per al vianant suposa una millora en les relacions entre la població que, d’esta manera, té un espai públic en el qual interactuar i té més espai per a fer activitats en el carrer.

El terme municipal de Vinalesa es troba afectat pels plans d’acció territorial següents:

– Pla d’acció territorial sobre prevenció del risc d’inundació a la Comunitat Valenciana, PATRICOVA, aprovat pel Decret 201/2015, de 29 d’octubre, del Consell.

– Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, el qual modifica l’anterior.

– Pla d’acció territorial d’ordenació i dinamització de l’horta de València, aprovat pel Decret 2019/2019, de 30 de novembre, del Consell.

– Pla bàsic de mobilitat metropolità de València (PMoMe).

– Pla rector del barranc del Carraixet, redactat a instàncies de la Diputació de València el maig de 2020.

D) Consultes efectuades

Per part de la direcció general amb competència en avaluació ambiental, d’acord amb l’article 53 del Decret legislatiu 1/2021, de 18 de juny, d’aprovació del text refós de la Llei d’ordenació del territori, urbanisme i paisatge, de la Comunitat Valenciana (TRLOTUP), la documentació aportada s’ha sotmés a consulta, en la seua condició d’administracions públiques afectades, a:

|  |  |  |
| --- | --- | --- |
| *Administració pública consultada* | *Consulta* | *Informe* |
| DG Obres Públiques, Transport i Mobilitat  Servei de Mobilitat | 19.07.2021 | 09.11.2021 |
| DG Obres Públiques, Transport i Mobilitat  Servei de Planificació | 25.02.2022 |
| DG Política Territorial i Paisatge  PATRICOVA | 01.01.2022 |
| DG Política Territorial i Paisatge  Servei d’Infraestructura Verda i Paisatge | 23.12.2021 |
| DG Medi Natural  Servei d’Ordenació i Gestió Forestal  Sòl forestal  Vies pecuàries | 17.02.2022  29.06.2022 |
| Consorci del Consell de l’horta de València | 20.05.2022 |
| Diputació de València (Carreteres) | 10.09.2021 |
| Ajuntament de Foios | - |
| Ajuntament d’Alfara del Patriarca | - |

  

Nota: Els informes rebuts es publicaran, juntament amb l’informe ambiental i territorial estratègic, en la pàgina web [https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](http://www.agroambient.gva.es/va/web/evaluacion-ambiental/seguiment-d-expedients)

(apartat ‘Consulta de plans d’avaluació ambiental’, i se selecciona la província>València, el municipi>Vinalesa i >033/2021/EAE-PMUS Vinalesa)

E) Identificació dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.

Conceptualment, els plans de mobilitat urbana sostenible constituïxen l’instrument adequat per a aconseguir donar resposta a les necessitats de mobilitat de les persones i les mercaderies en l’àmbit urbà i reduir les repercussions negatives del sistema de transport sobre l’economia, la societat i el medi ambient. Esta mobilitat sostenible ha de pretendre, igualment, l’accessibilitat universal, és a dir, facilitar l’accés de la població als béns, als servicis i als llocs de treball.

La consecució d’estos objectius generals es du a terme si s’actua, fonamentalment, sobre dos àmbits:

• Un nou equilibri dels mitjans de transport que aposte, fonamentalment, pels que presenten més eficàcia ambiental i social: transport públic enfront del privat i mitjans de transport no motoritzat. Aconseguir este objectiu requerix tant mesures d’estímul cap als nous mitjans de transport com mesures dissuasives. Per a fer-ho, s’ha d’actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).

• La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com a la longitud dels desplaçaments.

Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal que prioritze els mitjans més sostenibles i la reducció de la necessitat de desplaçaments tant en nombre com en distància, que propicien l’adquisició d’hàbits saludables (caminar i desplaçar-se en bicicleta) i que, alhora, contribuïsquen a disminuir les emissions originades pel sector del transport, com ara les que fan referència a emissions de gasos d’efecte d’hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.

En este sentit s’expressa l’article 10.2 de la Llei 6/2011, d’1 d’abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s’ha d’acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, l’ocupació de l’espai públic, el soroll i les emissions atmosfèriques, amb la particularització de les d’efecte d’hivernacle. L’evolució d’estos últims paràmetres tendirà a una reducció progressiva, d’acord amb els ritmes i els límits que reglamentàriament s’establisquen en relació amb el desenrotllament de les polítiques energètiques i ambientals».

Tenint en compte els criteris anteriors, es fa l’avaluació ambiental estratègica del PMUS de Vinalesa en funció de les propostes realitzades a partir de la consideració, tal com arreplega la documentació aportada, que les propostes es plantegen exclusivament en zones de sòl urbà.

El PMUS de Vinalesa atén el que, quant a competències administratives, establix l’article 3.2 de la Llei 6/2011, de mobilitat de la Comunitat Valenciana, per la qual cosa l’avaluació ambiental estratègica d’este es durà a terme sobre les propostes que siguen de competència municipal.

Dit això, en els informes que s’han rebut s’observen les consideracions, tant legals com ambientals, que descrivim a continuació:

Infraestructura Verda i Paisatge

L’informe emés el 23 de desembre de 2021, pel Servei d’Infraestructura Verda i Paisatge, conclou que, segons s’observa, els objectius indicats en el document inicial estratègic i en l’esborrany del pla coincidixen plenament amb les funcions de la infraestructura verda. Les mesures que es pretenen implementar han de ser compatibles amb la protecció del territori que des de la infraestructura verda es plantegen (article 4.5 del TRLOTUP).

– Segons indica este informe, l’esborrany del PMUS inclou una anàlisi de la infraestructura verda en relació amb el PAT de l’Horta, però no inclou l’anàlisi de la resta del terme. Es considera necessària la incorporació al PMUS d’un capítol dedicat a la infraestructura verda a escala local que incloga:

– Anàlisi de la infraestructura verda que permeta examinar i valorar els efectes de les propostes i que estudie les implicacions sobre esta.

– Indicació explícita sobre quins espais i recorreguts d’actuació es consideren adequats, tant pel valor actual com pel valor potencial, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats en l’exterior dels teixits urbans.

– Establiment de mesures efectives per a corregir els possibles efectes negatius generats per les propostes plantejades. S’ha de garantir que les propostes i les alternatives de traçat i disseny de creació, ampliació o modificació d’infraestructures complisquen les determinacions que establix l’Estratègia territorial de la Comunitat Valenciana (ETCV), concretament la directriu 118 que establix els principis directors en matèria d’infraestructures de mobilitat. A més, s’haurà de tindre en compte el que determina el títol VI del PAT de l’Horta, que establix directrius d’integració paisatgística de les infraestructures a l’Horta en el que siga procedent i, especialment, en el que establix l’article 64.

– Indicació de determinacions que cal adoptar per al control dels elements amb incidència en la qualitat del paisatge urbà, que garantisquen amb el disseny dels espais públics i el viari la funcionalitat de la infraestructura verda i el manteniment de les principals vistes i perspectives que el caracteritzen.

• Altres consideracions:

– S’haurà de tindre en compte que, qualsevol actuació, present o futura, que implique actuacions en itineraris de la zona inclosa en l’àmbit del PAT de l’Horta, requerirà l’emissió d’un informe per part del Servei d’Infraestructura Verda i Paisatge.

– El municipi està inclòs en l’àmbit del Pla d’acció territorial de l’àrea metropolitana de València, el qual està actualment en tramitació, per la qual cosa este PMUS es pot vore afectat per les seues determinacions en el moment de l’aprovació.

Mobilitat

L’informe emés el 9 de novembre de 2021 pel Servei de Mobilitat Urbana de la Direcció General d’Obres Públiques, Transport i Mobilitat Sostenible establix que l’àmbit i el contingut del PMUS es consideren adequats en relació amb les determinacions de la Llei 6/2011, de mobilitat de la Comunitat Valenciana. No obstant això, s’efectuen les correccions i les ampliacions següents que s’hauran de tindre en compte:

– Dades de mobilitat. L’informe indica que és molt important disposar de les dades de mobilitat obligada dels residents per motiu de treball, escolar, sanitari, etc., amb l’objectiu d’obtindre una matriu de viatges exteriors. El document presentat no conté dades suficients per a caracteritzar adequadament esta mobilitat.

– Itineraris de connexió ciclista. L’informe indica que s’ha d’incorporar l’anàlisi sobre els itineraris de connexió ciclista de Vinalesa amb les estacions de Metrovalencia de Meliana i Moncada perquè la implantació d’esta infraestructura ciclista assegure estes connexions amb un nivell de seguretat i servici adequat. La proposta corresponent s’haurà de coordinar amb les determinacions del Pla de mobilitat metropolitana de València (PMoMe).

– Pressupostos municipals. L’informe indica que s’han d’arreplegar els pressupostos municipals destinats a inversions i les inversions municipals en obres de mobilitat de cada un dels últims quatre anys. Així mateix, s’ha de presentar el pressupost municipal destinat als dèficits de transport públic.

Respecte a l’estructura, l’àmbit, el contingut i els objectius del PMUS, l’informe considera que són adequats en relació amb les determinacions de la Llei 6/2011, de mobilitat de la Comunitat Valenciana, i per tant, emet un informe favorable al Pla de mobilitat urbana sostenible de Vinalesa amb els condicionants i les correccions indicats.

El Pla de mobilitat, completat amb el desenrotllament de les determinacions que s’indiquen, haurà de ser remés al Servei de Mobilitat de la Conselleria de Política Territorial, Obres Públiques i Mobilitat, com a òrgan competent en matèria de mobilitat de la Generalitat, per a emetre l’informe previ a l’aprovació del pla per l’Ajuntament de Vinalesa, segons el que preveu l’article 10.1 de la Llei 6/2011, de mobilitat.

Planificació

L’informe emés el 25 de febrer de 2022 pel Servei de Planificació de la Direcció General d’Obres Públiques, Transport i Mobilitat Sostenible establix que el PMUS és compatible amb la legislació sectorial de carreteres vigent, sempre que es duguen a terme els estudis i les modificacions que s’indiquen:

• No hi ha infraestructures de titularitat autonòmica en el terme municipal.

• La mesura 2 arreplega l’execució de nous trams de carrer per a completar itineraris motoritzats. En el cas que estes actuacions suposen la variació de les condicions de la CV-304 i dels accessos o passos per als vianants, s’haurà de sol·licitar autorització a la Diputació de València i coordinar-se amb esta, ja que és la titular de la via.

• La mesura 7 preveu la creació d’itineraris motoritzats preferents i la mesura 4 arreplega la creació de ciclocarrers. En la planificació d’estos itineraris s’haurà de tindre en compte tant la xarxa d’itineraris no motoritzats actual (CR-V40, Anell Verd Metropolità), com la xarxa d’itineraris que preveu la resta de les administracions, per si és necessari coordinar les actuacions.

Diputació de València

L’informe emés el 10 de setembre de 2021 pel Servici de Planificació de la Diputació de València indica el següent:

– Respecte al punt 4.2.1 – Identificació de dèficit d’accessibilitat, indica que hi ha un total de 5 passos amb problemes d’accessibilitat per falta de rampes d’accessos o plints excessius en les trobades amb la calçada.

– Respecte als límits de velocitat, assenyala que el PMUS no preveu el que establix el Reial decret 970/2020, de 10 de novembre.

– Respecte a la mesura 5 – Millora de l’accessibilitat en el municipi, indica que el document no arreplega les disposicions de l’Orde TMA 851/2021, de 23 de juliol, ni les de l’Orde VIV/561/2010.

– Respecte al punt 4.3 – Infraestructura ciclista, assenyala que el que es denomina zona de reserva en els dos sentits en l’av. Manuel Sanchís Guarner és realment el voral de la carretera a la qual s’adossa la zona d’estacionament generada durant el procés d’urbanització.

L’informe conclou amb les consideracions següents:

– Respecte a l’accessibilitat al medi urbà, resultaria convenient inventariar els guals per als vianants que donen a la CV-304 a fi de concretar les accions d’adaptació d’estos, sense que això supose menyscapte de l’amplària de l’itinerari per als vianants, i reconsiderar la ubicació del mobiliari urbà a fi d’impedir que este reduïsca la banda lliure per als vianants.

– L’establiment de carrils bici al llarg de la carretera CV-304 hauria de prevore la redistribució de la secció transversal de la carretera de manera que l’establiment de la via ciclista garantisca el mínim d’interferències possibles amb el trànsit de vianants i rodat. En qualsevol cas, la Diputació de València haurà d’autoritzar de manera expressa esta iniciativa d’acord amb els procediments que establix la legislació sectorial vigent.

Inundabilitat (PATRICOVA)

L’informe emés el 17 de gener de 2022 pel Servei de Gestió Territorial indica que, en l’àmbit del Pla de mobilitat es disposa dels mapes de perillositat per inundació del Sistema Nacional de Cartografia de Zones Inundables (SNCZI) i del Pla d’acció territorial sobre prevenció de risc d’inundació a la Comunitat Valenciana (PATRICOVA).

– Segons la cartografia del PATRICOVA, el terme municipal de Vinalesa es troba afectat per perillositat d’inundació de nivell 1 a 5.

– Per la seua part, la cartografia de l’SNCZI, que preval perquè està desenrotllada a una escala superior, indica que l’àmbit de l’objecte del PMUS es troba afectat per períodes de retorn de 10, 50, 100 i 500 anys.

La documentació presentada no localitza les actuacions concretes del PMUS i no és possible identificar les afeccions per inundabilitat.

Atesos els nivells de perillositat d’inundació en gran part del terme municipal de Vinalesa, s’haurien de considerar les dos cartografies en les diferents actuacions que es vulguen dur a terme, en particular en les que tinguen l’objectiu de modificar la morfologia urbana.

L’àmbit d’actuació del PMUS de Vinalesa es troba afectat per perillositat d’inundació i és compatible sempre que es complisquen les condicions que s’exposen en l’informe, les quals es resumixen en:

– El Pla de mobilitat urbana de Vinalesa està afectat per perillositat d’inundació, si bé les mesures s’hauran de concretar en els projectes que des d’este es desenrotllen, sobretot les actuacions que comporten l’alteració de rasants i les seues afeccions, així com les mesures que es preveuen per a reduir els efectes de la inundabilitat. Es considera que el Pla de mobilitat serà compatible amb el PATRICOVA, sempre que en les actuacions que es projecten s’incorporen les condicions d’adequació de les infraestructures que preveu l’article 21 d’esta normativa.

– Les actuacions que preveu el PMUS, si s’executen de manera que siguen compatibles amb la infraestructura verda i d’impacte reduït, no és previsible que generen un increment significatiu del risc d’inundació.

– El criteri que, en matèria de risc d’inundació, ha de ser considerat en el PMUS és que els projectes d’execució derivats d’este hauran de complir les condicions que establix l’article 21 de la normativa del PATRICOVA i obtindre l’informe preceptiu del departament competent en matèria d’inundació.

Consorci del Consell de l’horta de València

L’informe emés el 20 de maig de 2022 per l’òrgan tècnic del Consorci del Consell de l’Horta enquadra les actuacions que es proposen en la documentació aportada en la normativa següent: la Llei 5/2018, de 6 de març, de la Generalitat, de l’horta de València, i el Decret 219/2018, de 30 de novembre, del Consell, pel qual s’aprova el Pla d’acció territorial d’ordenació i dinamització de l’horta de València.

Després de l’exposició normativa relacionada amb les actuacions proposades, és procedent informar amb les condicions següents:

1. L’informe indica que es troba a faltar un estudi de mobilitat en la zona rural. Considera que s’haurà d’elaborar el PMUS amb l’anàlisi dels fluxos que també es generen en l’àmbit de l’horta i quin trànsit agrari i no agrari hi ha en la zona rural per a reduir els desplaçaments no agraris en l’àmbit de l’horta protegida, segons establix el Decret 219/2018.

2. El nucli urbà de Vinalesa es troba dins de l’àmbit estricte del PAT de l’Horta (PATH) i una altra part de menys grandària es troba dins de l’àmbit ampliat.

3. No s’observen actuacions previstes en les zones d’horta protegida.

Ordenació i Gestió Forestal

Sòl forestal

El Servei d’Ordenació i Gestió Forestal emet un informe en matèria forestal el 17 de febrer de 2022 en el qual s’indica el següent:

Segons la documentació aportada, el terme municipal de Vinalesa no té cap forest d’utilitat pública que es puga vore afectada pel pla. Respecte al sòl forestal, segons el PATFOR, només es reconeix una franja xicoteta al costat del que sembla un barranc.

En el terme municipal no hi ha espais naturals protegits ni espais inclosos en l’àmbit de la Xarxa Natura 2000. Sí que es troba travessat per les vies pecuàries de l’assagador de Sagunt i, en part, per l’assagador del barranc del Carraixet, per la qual cosa s’ha de respectar la legislació aplicable per a qualsevol actuació.

L’informe conclou que el PMUS no sembla tindre afeccions considerables sobre el medi natural i, des d’un punt de vista forestal, no es troba inconvenient en què continue la seua tramitació.

Vies pecuàries

El Servei d’Ordenació i Gestió Forestal emet un informe en matèria de vies pecuàries el 29 de juny de 2022 en el qual s’indica el següent:

Segons el projecte de classificació de vies pecuàries del municipi de Museros, aprovat per l’Orde ministerial de 15 d’octubre de 1976, en el municipi estan classificades les vies pecuàries següents:

– Assagador de Sagunt, amb una amplària legal variable.

– Assagador del barranc de Carraixet, amb 7,5 m d’amplària legal.

• L’informe indica que, en la documentació presentada, només es menciona l’assagador de Sagunt per a efectuar el seu recorregut dins del sòl urbà.

• S’indica també que el PMUS no suposa cap alteració o modificació en les vies pecuàries del municipi en relació amb la legislació sectorial actual, la Llei 3/95, de 23 de març, de vies pecuàries, i la Llei 3/2014, d’11 de juliol, de la Generalitat, de vies pecuàries de la Comunitat Valenciana.

• Així mateix, l’informe considera que, com que el PMUS forma part de la documentació del Pla general i, segons l’article 9.4 de la Llei 3/2014, la via pecuària que recorre el municipi s’ha d’arreplegar en el pla i s’ha de representar gràficament en tota la seua amplària legal en els plans, tenint en compte que, com a espais públics, les vies pecuàries constituïxen corredors ambientals fonamentals per a la conservació dels ecosistemes i servixen com a itineraris per a la mobilitat dels vianants i dels ciclistes.

L’informe emés és favorable sempre que s’atenga la consideració realitzada.

F. Valoració ambiental d’acord amb els criteris de l’annex VIII del TRLOTUP

Segons establix l’article 46 del TRLOTUP, l’òrgan ambiental ha de determinar si un pla o la modificació d’este ha de ser objecte d’avaluació ambiental i territorial si es determina l’existència d’efectes significatius en el medi ambient, tenint en compte els criteris establits en l’annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l’article 53 del TRLOTUP.

1. Per les característiques de plans i programes:

El Pla de mobilitat urbana sostenible, segons la definició que establixen els articles 9 i 10 de la Llei 6/2011, d’1 d’abril, de mobilitat de la Comunitat Valenciana, així com dels articles 14 i següents del Decret legislatiu 1/2021, de 18 de juny, del Consell, d’aprovació del TRLOTUP, no es pot conceptuar com a instrument urbanístic propi de la planificació territorial o urbanística i, per tant, no presenta cap incidència en el model territorial ja aprovat. El Pla de mobilitat urbana sostenible de Vinalesa no afecta espais protegits ni forestals, i les seues propostes se circumscriuen al sòl urbà.

El terme municipal de Vinalesa es troba afectat pels plans d’acció territorial següents:

– Pla d’acció territorial sobre prevenció del risc d’inundació a la Comunitat Valenciana, PATRICOVA, aprovat pel Decret 201/2015, de 29 d’octubre, del Consell.

– Estratègia territorial de la Comunitat Valenciana, aprovada pel Decret 1/2011, de 13 de gener, del Consell, i pel Decret 166/2011, pel qual es modifica l’anterior.

– Pla d’acció territorial d’ordenació i dinamització de l’horta de València, aprovat pel Decret 2019/2019, de 30 de novembre, del Consell.

– Pla bàsic de mobilitat metropolità de València (PMoMe).

– Pla rector del barranc del Carraixet, redactat a instàncies de la Diputació de València el maig de 2020.

2. Per les característiques dels efectes i de l’àrea probablement afectada:

El Pla de mobilitat urbana sostenible de Vinalesa no afecta espais naturals protegits o espais de la Xarxa Natura 2000, ni s’esperen efectes sobre la coberta forestal.

Una vegada analitzades les propostes del PMUS de Vinalesa, s’entén que en conjunt estes propostes:

1. Col·laboren per a fer un ús més racional de l’espai públic i de les necessitats socials i econòmiques del municipi.

2. Propicien el canvi modal cap a formes de transport més sostenible: el desplaçament a peu i amb bicicleta, amb la reducció consegüent del consum energètic.

3. Desincentiven l’ús del vehicle privat en favor del públic i/o col·lectiu.

4. Afavorixen, a llarg termini, la reducció dels impactes associats als mitjans motoritzats: emissions contaminants, gasos d’efecte d’hivernacle i emissions acústiques.

5. Promouen la descarbonització del sistema de transport del municipi.

El document inicial estratègic del PMUS proposa, en la pàgina 17, «Mesures per al seguiment ambiental del pla» que permeten avaluar els resultats del PMUS de manera que puguen establir-se a temps mesures correctores o modificacions.

Vinculat a esta categorització no es reflectix, entre els indicadors, CAP indicador de tipus mediambiental, tal com expressa l’article 10.2 de la Llei de mobilitat, que indica que als plans s’han d’incorporar no només els indicadors relacionats amb el volum total de desplaçaments, el repartiment modal d’estos o l’ocupació de l’espai públic, sinó també els nivells associats a consums energètics, soroll i emissions atmosfèriques (particularment les d’efecte d’hivernacle) amb els ritmes i límits que s’establisquen reglamentàriament en el desenrotllament de polítiques energètiques i ambientals.

Per tant, atés que consta l’estudi d’alguns d’estos en el DIE, es concretaran com a indicadors per al seguiment, amb el seu valor inicial, el valor objectiu a què es vol arribar, així com la metodologia de càlcul proposada, com a mínim per als indicadors mediambientals següents:

– Ús de vehicles menys contaminants (s’avaluen les tm de GEH CO2/any).

– Emissions de GEH del sector transports (vinculat a l’anterior).

– Consum total d’energia per part del sector transports (avalua les tones equivalents de petroli).

– Estacionament de vehicles pesants als afores (s’avalua el nombre de vehicles pesants/any).

– Disminució del nivell acústic aconseguit en dB (que avalue el nivell sonor de recepció extern [dB] produït pel trànsit en localitzacions municipals diferents que siguen representatives del model de mobilitat proposat).

– Qualsevol altre indicador que, per a cada proposta, avalue un valor adequat per al compliment efectiu del fet que no se supera el llindar sobre la base de l’estalvi energètic, la disminució d’emissions de GEH, la disminució de contaminants o la disminució del soroll.

En general, per a tots els indicadors, tant els ja definits com els de caràcter mediambiental, s’ha de concretar (de manera quantitativa, no merament qualitativa) el valor inicial i quantificar l’objectiu que es vol aconseguir.

Les propostes del Pla de mobilitat urbana sostenible de Vinalesa se circumscriuen al sòl urbà.

Així doncs, una vegada analitzada la documentació presentada i l’objecte d’esta, els informes sectorials emesos, una vegada revisada la cartografia disponible en el Sistema d’Informació Territorial d’esta conselleria, es pot determinar, respecte del Pla de mobilitat urbana sostenible de Vinalesa, que el procediment d’avaluació simplificada és suficient per a determinar que la modificació no presenta efectes negatius significatius sobre el medi ambient.

G. Proposta d’acord

Tenint en compte el que establix l’article 53.b del TRLOTUP, d’acord amb el que s’ha exposat, es resol:

Emetre informe ambiental i territorial estratègic FAVORABLE en el procediment simplificat d’avaluació ambiental i territorial estratègica del Pla de mobilitat urbana sostenible de Vinalesa d’acord amb els criteris de l’annex VIII del TRLOTUP, perquè no té efectes significatius sobre el medi ambient, de manera que és procedent continuar amb la tramitació d’esta modificació d’acord amb la seua normativa sectorial, sempre que s’ajuste al que es descriu en la documentació presentada, així com al que establix la legislació vigent i els informes emesos, respecte als quals caldrà tindre en compte les consideracions següents:

1. El PMUS s’ha de completar amb les determinacions que indica l’informe del Servei de Mobilitat de 9 de novembre de 2021, i se sol·licitarà a este servici un informe abans de l’aprovació definitiva municipal, i s’hauran d’incorporar, si és el cas, les determinacions que s’indiquen en este.

2. Tal com s’indica en l’informe del Servei de Planificació de 25 de febrer de 2022, el PMUS es completarà amb els estudis i les modificacions que s’indiquen en este.

3. Tal com indica l’informe del Servei d’Infraestructura Verda i Paisatge de 23 de desembre de 2021, el PMUS ha d’incorporar les anàlisis i les consideracions que s’indiquen en este.

4. El PMUS incorporarà que les qüestions relatives als projectes d’execució derivats d’este hauran de complir les condicions que establix l’article 21 del PATRICOVA, tal com indica l’informe de 17 de gener de 2022, del Servei de Gestió Territorial.

5. El PMUS ha de tindre en compte les indicacions que assenyala l’informe del Servici de Carreteres de la Diputació de València de 10 de setembre de 2021.

6. El PMUS ha d’atendre la consideració sobre vies pecuàries que s’indica en l’informe del Servei d’Ordenació i Gestió Forestal emés el 29 de juny de 2022.

7. La redacció definitiva del PMUS de Vinalesa concretarà els aspectes següents:

a. Incorporar indicadors per al seguiment mediambiental del PMUS. En particular, ha d’incorporar la metodologia i el càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats. En concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d’energia (Tep).

b. Incorporar el procediment per al seguiment de la contaminació acústica derivada del model de mobilitat proposat i l’indicador corresponent del nivell sonor extern.

c. Completar la proposta d’indicadors de seguiment amb els valors inicials i els valors objectius que cal aconseguir.

Segons establix l’article 53.7 del TRLOTUP, l’informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha aprovat l’instrument de planejament corresponent en el termini màxim de quatre anys des de la seua publicació. En este cas, el promotor iniciarà novament el procediment d’avaluació ambiental i territorial estratègica simplificada del pla.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental, acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Vinalesa, perquè considera que no té efectes significatius en el medi ambient, amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè es puguen utilitzar els mitjans de defensa que en el seu dret es consideren pertinents.

Vos ho notifique perquè en tingueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que deriven d’esta, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 4 de julio-00l de 2022.– El secretari de la Comissió d’Avaluació Ambiental: José del Valle Arocas.»

  

València, 5 de setembre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental